ToekomsVenster: Dit was bestem | Maroela Media
ToekomsVenster: Dit was bestem
Foto: Stacey Franco/Unsplash.com
Daarna kom Jesus met sy dissipels by 'n plek met die naam Getsemane, en Hy sê vir hulle: "Sit hier terwyl Ek daar gaan bid." – Matt. 26:36
Nou breek die dag van afrekening aan waar die onskuldige Jesus sy lewe as 'n offer aanbied sodat die wat in Hom glo, nie verlore sal gaan nie maar, die Ewige lewe sal hê. (Joh. 3:16)
Die gebeure word natuurlik voorafgegaan deur die trauma wat Jesus in die tuin van Getsemane beleef het.
Dit is in 'n tuin waar mense, Adam en Eva, vir God moes wegkruip omdat hulle skielik bewus geword het van hul naaktheid. Naaktheid is 'n metafoor vir hul ontblotendheid voor 'n Heilige God.
Die slang was te oortuigend en die eerste egpaar het besluit om die leuen te omarm. Die geskiedenis is aan ons bekend.
Jesus, eweneens in 'n tuin, smeek die Vader om die beker wat vir Hom geskink word, te weerhou.
Sy sweet word soos bloed druppels, staan daar. Die driemanskap wat hy met Homself saamgeneem het, sy vertrouelinge, die binnekring, oorweldig deur droefheid om hulle Here en Meester so te sien, raak telkens aan die slaap.
Nie lank nie en die verraad van Judas sal ten hemele skreeu.
Met 'n kus word die Seun van die mens verraai.
Dan word Hy in daardie ongenaakbare nag van bakboord na stuurboord gestuur om verhoor, aangekla, verneder, beswadder en verontreg te word.
Jesus deins nie terug nie.
Hy weet waarvoor die Vader Hom bestem en waarvoor Hy Homself aangebied het en is van voorneme om die pad tot by sy finale konsekwensie te loop.